ΜΟΥΣΙΚΟΠΟΙΗΤΙΚΗ ΕΚΔΗΛΩΣΗ – ΑΦΙΕΡΩΜΑ
90 χρόνια από τον θάνατο του Federico García Lorca
Το τραγούδι απέναντι στον φόβο

Η μουσικοποιητική αυτή εκδήλωση είναι αφιερωμένη στη ζωή και το έργο του Federico García Lorca.
Ενενήντα χρόνια μετά τον θάνατό του, το έργο του εξακολουθεί να συνομιλεί με το παρόν. Η ποίηση του Λόρκα γεννιέται μέσα από τον τόπο, τη μνήμη, το σώμα, τον έρωτα, τον θάνατο και τον κοινωνικό αποκλεισμό. Αντλεί δύναμη από τις φωνές και τις ζωές ανθρώπων που βρίσκονται στο περιθώριο: των Ρομά, των γυναικών, των ομοφυλόφιλων, των φτωχών και όλων εκείνων που ασφυκτιούν κάτω από τις επιβολές μιας κοινωνίας που περιορίζει την ελευθερία.
Ο ίδιος ο θάνατος του Λόρκα, τον Αύγουστο του 1936, στη δίνη του Ισπανικού Εμφυλίου, προσδίδει στο έργο του μια επιπλέον διάσταση. Η δολοφονία του δεν κατάφερε να σιωπήσει τη φωνή του. Αντίθετα, η ποίησή του εξακολούθησε να ταξιδεύει, να μεταφράζεται, να μελοποιείται και να εμπνέει νέες γενιές δημιουργών.
Η αφήγηση, η ποίηση, τα θεατρικά αποσπάσματα και η μουσική συνυπάρχουν και αλληλοσυμπληρώνονται, δημιουργώντας μια ενιαία δραματουργική διαδρομή. Στόχος δεν είναι μια απλή παρουσίαση του έργου του Λόρκα, αλλά η δημιουργία ενός ζωντανού σκηνικού γεγονότος, μέσα στο οποίο ο ποιητής συνομιλεί με το σήμερα.

Προτεινόμενη διάρθρωση: 
1. Ανδαλουσία – Η γη, οι ρίζες, τα ερεθίσματα
Η πρώτη ενότητα εισάγει τον θεατή στον ποιητικό κόσμο του Λόρκα.
Η Ανδαλουσία δεν λειτουργεί απλώς ως γεωγραφικός τόπος. Είναι η γη των παιδικών αναμνήσεων, των λαϊκών παραδόσεων, του τραγουδιού, του χορού, της νύχτας και της σελήνης. Είναι ένας τόπος όπου η ομορφιά συνυπάρχει με τη βία και όπου η ζωή βρίσκεται διαρκώς σε διάλογο με τον θάνατο.
Μέσα από την ποίηση επιχειρούμε να μεταφέρουμε τα βασικά ερεθίσματα που διαμόρφωσαν τη δημιουργική ματιά του ποιητή.
«Παραλογή του Μισοϋπνισμού»
(Romance Sonámbulo)
Μετάφραση: Οδυσσέας Ελύτης
«Πράσινο που σε θέλω πράσινο.
Πράσινος άνεμος. Πράσινα κλωνάρια.
Το καράβι πάνω στη θάλασσα
και το άλογο στο βουνό.»



«Ρομάντσα της σελήνης»
Στην Κοντσίτα Γκαρθία Λόρκα
Μετάφραση: Κοσμάς Πολίτης
Ήρθε η σελήνη στο αργαστήρι
με μισοφόρι από νάρδους.
Το παιδί την κοιτάει, την κοιτάει.
Το παιδί τη βλέπει ολοένα.
[...]
Φύγε, σελήνη, σελήνη.
Αν ερχόταν οι Τσιγγάνοι
θα' φτιαχναν με την καρδιά σου 
χαλκάδες κι άσπρα γιορντάνια.
Παιδί μου, άφησέ με να χορέψω.
Όταν έρθουν οι Τσιγγάνοι
θα σ' εύρουν  πάνω στ' αμόνι
με τα ματάκια κλεισμένα.
Φύγε, σελήνη, σελήνη,
γιατί ακούω τ' άλογά τους.
Άφησέ με, παιδί, μην πατάς
την κολλαρισμένη ασπράδα μου.

2. Ο έρωτας ως ελευθερία του σώματος
Η δεύτερη ενότητα περνά από το τοπίο στο σώμα.  Ο έρωτας στον Λόρκα δεν είναι μόνο συναίσθημα. Είναι επιθυμία, ανάγκη, ελευθερία. Είναι η προσπάθεια του ανθρώπου να διεκδικήσει το σώμα και τη ζωή του απέναντι στους κοινωνικούς κανόνες, στην πατριαρχία και στην απαγόρευση.

«Γέρμα»
Αχ! Θλιμμένο μου λιβάδι!
Αχ! Με πόρτα μοιάζεις σφαλιστή,
την ομορφιά έξω που κλείνει.
Έναν γιο πώς ποθώ να με παιδεύει
μα ο αέρας, του χλωμού φεγγαριού
μου στέλνει τους ανθούς.
[...]
Αχ! Κάτω απ’ το φουστάνι μου στήθια νεκρά φυλάω!
Αχ! Δυο μαύρα, τυφλά περιστέρια!
Αχ! Πώς πονείς σκλαβωμένο μου αίμα,
μαύρες σφήκες τον λαιμό μου τρυπούν!
Μα συ πρέπει να ’ρθεις, Αγάπη μου, Μωρό μου,
ως δίνει αλάτι το νερό κι η μαύρη γης καρπό
κι όμορφους γιους κρατά η στρογγυλή κοιλιά μας
σαν την γλυκιά βροχή τα νέφη που κρατούν.

3. Θάνατος – Θρήνος
Στον Λόρκα ο θάνατος δεν είναι μόνο το τέλος της ζωής. Είναι απώλεια, αποκοπή, λήθη. Είναι ο κίνδυνος να εξαφανιστεί ένας άνθρωπος όχι μόνο από τον κόσμο, αλλά και από τη συλλογική μνήμη.
Η ποίηση του θρήνου λειτουργεί ταυτόχρονα ως τελετουργία και ως πράξη αντίστασης. Ο ποιητής αρνείται την απλή λήθη και επιλέγει να μνημονεύσει, να τραγουδήσει, να διασώσει μέσα από τον λόγο εκείνον που χάθηκε.
«Ψυχή φευγάτη»
Δε σε γνωρίζει ο ταύρος κι η συκιά
τ’ άλογα, τα μυρμήγκια του σπιτιού σου,
δε σε γνωρίζει η νύχτα και τ’ αγόρι,
γιατί είσαι πια νεκρός, νεκρός για πάντα.
[...]
Κανείς δε σε γνωρίζει πια. Μα εγώ σε τραγουδάω.
Γι’ αυτούς που θα ’ρθουν τραγουδώ τη χάρη κι ομορφιά σου.
Τη μεστωμένη γνώση σου, του νου τη φρονιμάδα.
[...]
Μετάφραση: Νίκος Γκάτσος

«Η λαβωματιά και ο θάνατος»
Τ’ απόγεμα η ώρα πέντε
Ήτανε πέντε ακριβώς τ’ απόγεμα.
Τ’ άσπρο σεντόνι έφερε ’να αγόρι
Τ’ απόγεμα η ώρα πέντε
Ένας κουβάς μ’ ετοιμασμένο ασβέστη
Τ’ απόγεμα η ώρα πέντε
Τ’ άλλα ήταν θάνατος και θάνατος μονάχα
Τ’ απόγεμα η ώρα πέντε
[...]
Αρχίζουν να χτυπούν τα σήμαντρα
Τ’ απόγεμα η ώρα πέντε.

4. Παρακαταθήκη
Η τελευταία ενότητα μεταφέρει το βλέμμα από τον Λόρκα στην παρακαταθήκη του. Το έργο του δεν τελειώνει με τον θάνατό του. Αντίθετα, περνά στη φωνή άλλων ποιητών, μεταφραστών και δημιουργών και συνεχίζει να συνομιλεί με την ελληνική ποίηση.
Το 1944 ο Οδυσσέας Ελύτης γράφει ένα δοκίμιο για τον Ισπανό ποιητή και θεατρικό συγγραφέα Federico García Lorca, το οποίο δημοσιεύτηκε το 1945 στο πρώτο τεύχος του περιοδικού Τετράδιο και αναδημοσιεύτηκε στα Ανοιχτά Χαρτιά.
Από το κείμενο του Ελύτη:
«Γειά σου, Φεντερίκο Γκαρθία Λόρκα! Η πιστολιά που σε σώριασε στον πέτρινο τοίχο ενός χωριού της πατρίδας σου τίποτε δεν κατάφερε να κάνει! Του λαού η δύναμη, που αγάπησες, ανασταίνει τώρα τα λόγια σου για πάντα [...]»
Η φωνή του Ελύτη συναντά τη φωνή του Λόρκα και ανοίγει τον δρόμο προς την ελληνική ποιητική μνήμη.
«Επιτάφιος» – Γιάννης Ρίτσος
«Federico Garcia Lorca» – Νίκος Καββαδίας


Η σκηνική σύνθεση
Βασικό στοιχείο της εκδήλωσης θα είναι η αφήγηση, η οποία θα λειτουργεί ως δραματουργική γέφυρα ανάμεσα στα ποιήματα, τα θεατρικά αποσπάσματα και τη μουσική.
Δεν πρόκειται για μια γραμμική βιογραφική παρουσίαση του Λόρκα. Η ζωή και το έργο του θα αναδύονται σταδιακά μέσα από τις θεματικές ενότητες.
Η μουσική δεν θα λειτουργεί ως απλή συνοδεία του λόγου. Θα αποτελεί ισότιμο δραματουργικό στοιχείο, δημιουργώντας ατμόσφαιρες, μεταβάσεις και κορυφώσεις.

Στόχος της εκδήλωσης
Τη δραματουργία της εκδήλωσης θα αναλάβουν εθελοντές και εθελόντριες του αλληλέγγυου σχολείου. Μέσα από αυτή την εκδήλωση θέλουμε να πετύχουμε: 
· Να γνωρίσει το κοινό αλλά και οι μαθήτριες/τες σημαντικές πλευρές του έργου και της ζωής του Λόρκα, να αναδειχθεί η σχέση του έργου του με τις κοινωνικά ευάλωτες και αποκλεισμένες ομάδες, να φωτιστεί η θέση του έρωτα και της ελευθερίας του σώματος στην ποίησή του, να αναδειχθεί ο θάνατος και ο θρήνος ως πεδίο μνήμης και αντίστασης και, κυρίως, να αναδειχθεί η διαχρονική δύναμη της τέχνης απέναντι στον φόβο, την καταπίεση και τη λήθη.
· Να έχουμε την ευκαιρία να συνεργαστούμε μέσω ένος δημιουργικού project 
· Να έχουν την ευκαιρία μαθήτριες/ες απόφοιτοι και νέα άτομα να συμμετέχουν και να έρθουν σε επαφή με το έργο του ποιητή μέσα από μια ομαδική δουλειά. 

Χρονοδιάγραμμα προετοιμασίας
26/8 – 27/9
Συγκρότηση ομάδας και αρχική προετοιμασία
4/10
Πρώτη συνάντηση – brainstorming και καθορισμός καλλιτεχνικού άξονα
18/10
Επιλογή τελικών κειμένων, ποιημάτων και θεατρικών αποσπασμάτων
25/10
Σύνθεση τελικού plot – οριστικοποίηση δραματουργικής ροής – κλείσιμο ημερομηνίας και χώρου
1/11
Έναρξη προβών
20–22/11 ή 27–29/11
Προτεινόμενες ημερομηνίες παρουσίασης
